WORKพุ่งแรง!ทุบสถิตินิวไฮต่อเนื่อง โบรกฯอัพเป้าใหม่ 71.50 บ.
WORK พุ่งแรง! บวกต่ออีกเกือบ 4% ทุบสถิตินิวไฮต่อเนื่อง ล่าสุด ณ เวลา 10.49 น. อยู่ที่ 63.75 บาท บวก 2.25 บาท หรือ 3.66% สูงสุด 63.75 บาท ต่ำสุด 61.75 บาท ด้วยมูลค่าซื้อขาย 78.21 ล้านบาท ด้าน โบรกฯ เพิ่มประมาณการกำไรปี 60-อัพเป้าใหม่ ชี้กำไรปีนี้โตกว่า 2 เท่าตัว
26 พ.ค. 2560

ผู้สื่อข่าวรายงานว่าราคาหุ้นบริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ล่าสุด ณ เวลา 10.49 น. อยู่ที่ 63.75 บาท บวก 2.25 บาท หรือ 3.66% สูงสุด 63.75 บาท ต่ำสุด 61.75 บาท ด้วยมูลค่าซื้อขาย 78.21 ล้านบาท ขณะที่ดัชนีตลาดหุ้นไทยโดยรวมบวก 0.10%

โดยราคาหุ้น WORK ปรับตัวขึ้นติดต่อกันเป็นวันที่ 3 นับตั้งแต่วันที่ 23 พ.ค.60 ขณะเดียวกันยังปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์ฯ เมื่อวันที่ 29 ก.ย.47
ด้าน บล.ไอร่า ระบุในบทวิเคราะห์ แนะนำซื้อ WORK ราคาเป้าหมาย 71.50 บาท/หุ้น (เดิม 58.50 บาท) ด้วยวิธี DCF (WACC 10.3%, Terminal growth 1.5%) และปรับเพิ่มประมาณการกำไรในปี 60 ขึ้น 56% จากรายได้ค่าโฆษณาที่เติบโตเกินคาด โดยคาดกำไรสุทธิของ WORK ในปี 60 ที่ 723 ล้านบาท เติบโตกว่า 264% หรือคิดเป็นกำไรต่อหุ้นที่ 1.73 บาท
 